Apropos Gugge vo dere hani eigentlich am wenigschte verzellt bis jetzt. I würd säge in de Joohre vo 95-99 hei mir e grandiosi Teilnehmerzahl kha, immer öppe 35 Rugger. Aber au bi eus hei e paar uffghört oder hei kei Zyt meh in d Gugge chönne investiere. An dr Fasnecht 2002 sis 34 gseh! Super, denn mir hei au in  letschter Zyt rächt viel Uswärtigi derzue bicho und au endlich wieder mol e paar jungi Thürner. Zu de Sujets muess meh noh eis säge, bis uff einige Ussnahme; d Aerdwybli-Schränzer sinn immer eini vo dä schönschte Guggene. Dänke mir numme emol zrugg an euses 35 jööhrige Jubiläum wo mir e fantastische Waggischopf bicho hei. I glaub uff dä isch jede sehr stolz, wo dört scho grugget hett. Oder zum Bispil an euses Alien vom Millenium-Joohr 2000, wow do hei denn alli rächt gstuunt, obwohl e Rock einige nid so passt  het. Lieder - jä d'Lieder si so e Sach bi eus - dä eine gfalle si, de andere nid.... I glaub das isch normal, doh einigi Bispil vo Lieder wo mir in dr Gugge "sensationell" spiele: Eusi Hymne - Wahnsinn, dr Nasa, Rock it all over the world, Runnaway, Hymn, Proud Mary usw. Mir hei im Gsamte sicher öppe 22 Lieder zur Uswahl, wobi dere ca. 8 zum Marschrepetoir ghöre. Lüt - mir dörfe glaub reglich stolz uff eus si, denn usser amigs chleinere Komplikatione verstönde sich alli rächt guet. Dr Altersunterschied isch  gross, aber s'isch guet eso wies isch, denn die Ältere luege zu de Jüngere in dr Gugge (mängisch au umgekehrt).